CELEX: 32021D1384
Language: lt
Date: 2021-08-13 00:00:00
Title: Komisijos įgyvendinimo sprendimas (ES) 2021/1384 2021 m. rugpjūčio 13 d. dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „ReturnthePlastics“ – piliečių iniciatyva, kuria siekiama įdiegti ES masto perdirbamų plastikinių butelių užstato sistemą“ (pranešta dokumentu Nr. C(2021) 5953) (Tekstas autentiškas tik anglų kalba)

2021 8 24   
               
               
                  LT
               
               
                  Europos Sąjungos oficialusis leidinys
               
               
                  L 300/2
               
            
         KOMISIJOS ĮGYVENDINIMO SPRENDIMAS (ES) 2021/1384
         2021 m. rugpjūčio 13 d.
         dėl prašymo pagal Europos Parlamento ir Tarybos reglamentą (ES) 2019/788 užregistruoti Europos piliečių iniciatyvą „ReturnthePlastics“ – piliečių iniciatyva, kuria siekiama įdiegti ES masto perdirbamų plastikinių butelių užstato sistemą“
         
            
               (pranešta dokumentu Nr. C(2021) 5953)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2019 m. balandžio 17 d. Europos Parlamento ir Tarybos reglamentą (ES) 2019/788 dėl Europos piliečių iniciatyvos (1), ypač į jo 6 straipsnio 2 ir 3 dalis,
         kadangi:
         
                     (1)
                  
                  
                     2021 m. liepos 2 d. Komisijai pateiktas prašymas užregistruoti Europos piliečių iniciatyvą „ReturnthePlastics“ – piliečių iniciatyva, kuria siekiama įdiegti ES masto perdirbamų plastikinių butelių užstato sistemą“;
                  
               
                     (2)
                  
                  
                     nurodyti tokie iniciatyvos tikslai: „1) įdiegti ES masto perdirbamų plastikinių butelių užstato sistemą; 2) skatinti visas ES valstybes nares, kad plastikinius butelius parduodantys prekybos centrai (grandinės) įrengtų taros surinkimo automatus, surenkančius vartotojų nusipirktus ir panaudotus plastikinius butelius perdirbimo tikslais; 3) užtikrinti, kad plastikinius butelius gaminančios įmonės mokėtų plastiko mokesčius už plastikinių butelių perdirbimo ir užstato sistemos taikymą (vadovaujantis principu „teršėjas moka“)“;
                  
               
                     (3)
                  
                  
                     priede pateikiama daugiau informacijos apie iniciatyvos dalyką, tikslus ir aplinkybes. Visų pirma, jame paaiškinama, kad iniciatyvoje siūloma priimti ES direktyvą dėl užstato sistemos, kad vartotojai galėtų patogiai grąžinti savo plastikinius butelius į prekybos centrus, kuriuose juos nusipirko; siūloma užstato suma – 0,15 EUR už butelį. Jame teigiama, kad tokia sistema reikalinga atsižvelgiant į tai, jog plastikiniams buteliams, kurie yra vieni iš dažniausiai naudojamų plastikinių gaminių, netaikomas vienkartinių plastikinių gaminių draudimas. Galiausiai priede nurodoma, kad tikslas – iki 2021 m. lapkričio 1–12 d., kuomet vyks klimato kaitos konferencija COP26, penkiose valstybėse narėse, o vėliau ir visoje Sąjungoje, įdiegti plastikinių butelių perdirbimo sistemą #ReturnthePlastics.
                  
               
                     (4)
                  
                  
                     pagal Sutarties 192 straipsnio 1 dalį Komisija gali pateikti pasiūlymą dėl teisės akto, jei iniciatyva siekiama išlaikyti, saugoti ir gerinti aplinkos kokybę, saugoti žmonių sveikatą ir apdairiai bei racionaliai naudoti gamtos išteklius;
                  
               
                     (5)
                  
                  
                     pagal Sutarties 114 straipsnį Komisija gali pateikti pasiūlymą dėl teisės akto, kurio paskirtis – suderinti su vidaus rinkos sukūrimu ir veikimu susijusias valstybių narių įstatymų ir kitų teisės aktų nuostatas, jei nacionalinės taisyklės skiriasi taip, kad dėl to gali atsirasti kliūčių prekybai arba būti pažeidžiamos pagrindinės laisvės ir taip daromas tiesioginis poveikis vidaus rinkos veikimui arba gali būti labai iškraipoma konkurencija;
                  
               
                     (6)
                  
                  
                     dėl tų priežasčių nėra taip, kad kuri nors iniciatyvos dalis akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;
                  
               
                     (7)
                  
                  
                     ši išvada nedaro poveikio vertinimui, ar šiuo atveju būtų tenkinamos konkrečios faktinės ir esminės sąlygos, kad Komisija galėtų imtis veiksmų, įskaitant atitiktį proporcingumo principui;
                  
               
                     (8)
                  
                  
                     organizatorių grupė pateikė tinkamų įrodymų, kad ji atitinka Reglamento (ES) 2019/788 5 straipsnio 1 ir 2 dalyse nustatytus reikalavimus, ir pagal to reglamento 5 straipsnio 3 dalies pirmą pastraipą paskyrė asmenis ryšiams;
                  
               
                     (9)
                  
                  
                     šia iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti Europos Sąjungos sutarties 2 straipsnyje išdėstytoms Sąjungos vertybėms ir Europos Sąjungos pagrindinių teisių chartijoje įtvirtintoms teisėms;
                  
               
                     (10)
                  
                  
                     todėl piliečių iniciatyva „ReturnthePlastics“ – piliečių iniciatyva, kuria siekiama įdiegti ES masto perdirbamų plastikinių butelių užstato sistemą“, turėtų būti užregistruota,
                  
               PRIĖMĖ ŠĮ SPRENDIMĄ:
         
            1 straipsnis
            Europos piliečių iniciatyva „ReturnthePlastics“ – piliečių iniciatyva, kuria siekiama įdiegti ES masto perdirbamų plastikinių butelių užstato sistemą“, turi būti užregistruota.
         
         
            2 straipsnis
            Šis sprendimas skirtas Europos piliečių iniciatyvos „ReturnthePlastics“ – piliečių iniciatyva, kuria siekiama įdiegti ES masto perdirbamų plastikinių butelių užstato sistemą“, organizatorių grupei, kuriai kaip kontaktiniai asmenys atstovauja Anouk STALLAERTS ir Marina KONSTANTINIDI.
         
         
            Priimta Briuselyje 2021 m. rugpjūčio 13 d.
            
               
                  Komisijos vardu
               
               Věra JOUROVÁ
               
                  Pirmininkės pavaduotoja
               
            
         
         
            (1)  OL L 130, 2019 5 17, p. 55.